Anklagemyndigheden kunne ikke have timet det bedre. Når kommentatorerne Henrik Qvortrup og Mikkel Anderssons nye mediekritiske radioprogram sendes for første gang på Radio24syv på søndag, bliver tophistorien et eksklusivt interview med den hovedtiltalte i danmarkshistoriens største medieskandale.

I går rejste politiet nemlig tiltale mod fhv. chefredaktør Henrik Qvortrup og syv andre personer i Se&Hør-sagen, som dækker over systematisk og ulovlig overvågning af landets kendte og kongelige.

Så når Q&A tænder mikrofonerne, kan Danmarks dygtigste politiske analytiker eksklusivt forklare, hvordan han var for dum til at gennemskue de metoder, som hans ansatte benyttede for at hive det ene scoop ud af ærmet efter det andet.

Nu er Qvortrup selv blevet et scoop. Programchef Mads Brügger og ansvarshavende chefredaktør Jørgen Ramskov havde i går svært ved at skjule deres begejstring over timingen:

»Det kommer jo ikke bag på os, at der var en risiko – nogle ville kalde det en chance – for, at Qvortrup blev tiltalt,« sagde Jørgen Ramskov til Mediawatch.dk.

Chefredaktøren ønskede ikke at tage stilling til, om Qvortrup kan forblive ansat på Radio24syv, hvis han bliver dømt. »Nu vil jeg i første omgang lytte til de programmer, vi har planlagt med Qvortrup,« lyder svaret på, om en dømt kriminel kan være ansat på kanalen. Det er åbenbart noget, man lytter sig frem til.

Dybt at synke? Lyt til Jønke

Skyldsspørgsmålet synes altså ikke så vigtigt. Men såfremt Henrik Qvortrups Q&A høster lave lyttertal, og han følgelig må fyres, står Radio24Syv med et alvorligt hul i efterårssendefladen. Information byder dog gerne ind med spændende programformater til den unge kanal.

Et oplagt bud på et uslebent radiotalent er den drabsdømte Jørn ’Jønke’ Nielsen, der i årevis har været talsmand for motorcykelentusiasterne Hells Angels.

Kombinationen af et EU- og politi-skeptisk kriminalmagasin er næppe set før i dansk radio. I Sjakalmanifestet snakker Jønke med spændende gæster om de stigende hashpriser på Christiania og nationalstatens genopblomstring.

Jønke er som så mange andre danskere træt af, at østarbejdere og indvandrere kommer og stjæler hans arbejde.

Et andet bud er advokat Christian Harlang, der har foretræde for højesteret – og senest også for byretten. Her blev han i tirsdags dømt til at betale fire millioner kroner til en fond, fordi hans arbejde for fonden ikke har haft nogen værdi.

I Hårlang med Harlang giver advokaten råd til, hvordan lytterne kan sagsøge næsvise journalister eller kritikere på Facebook, der ikke synes godt om dine 53 seneste feriebilleder fra Mallorca. SoMe-kantet på den fede måde.

Hvis det bliver for langhåret, vil et vovet bud være datingmagasinet Fængslende øjne med Bjarne Skounborg. Den farverige dansker, der tidligere hed Peter Lundin, har charme og en nærmest hypnotisk radiostemme, der nok skal få de kvindelige lyttere op af stolen.

Gennem en analindsmuglet telefon giver Skounborg to gange om ugen råd til lyttere, der har knas i parforholdet eller gerne vil score hende den flotte fra tredje sal.

Nerven i programmet er den evige kispus med politihunden Pepsi, der forsøger at snuse sig frem til telefonen, som Skounborg så må gemme nye kreative steder.

Men oftest oppe i hans egen numse. Første program kunne passende være et fængslende interview med Henrik Qvortrup, der er blevet uvenner med Pepsi.